J. Brocka, poslanec: (2007-10-18):
Návrh zákona, ktorý predložila vláda, vyvolal diskusiu aj vo verejnosti ten návrh, že zvýšiť príspevok pri narodení iba prvého dieťaťa je známy už viac mesiacov a vyjadrujú sa k nemu nielen politické strany, ale vyjadrujú sa k nemu aj tí, ktorých sa najviac dotýka. Vyjadrujú sa k nemu aj rodiny s deťmi. Možno ste zaregistrovali, včera tu bolo také milé stretnutie  pred parlamentom, že dve občianske združenia, ktoré sa angažujú v oblasti pomoci práve rodinám s deťmi, tak prišli pred parlament vyjadriť svoj názor, že podporujú, aby štát zvyšoval príspevok pri narodení každého dieťaťa. Čiže nehovorili o vládnom ani o poslaneckom návrhu, vyjadrili svoj názor k princípu, akým by sa mala upravovať, resp. zvyšovať podpora zo strany štátu rodinám s deťmi. No a dnes som si otvoril dennú tlač a ráno som zaregistroval aj anketu, kde na otázku redakcie, čo si myslíte o snahe vlády podporovať len prvé narodené dieťa a ako by podľa vás mala vyzerať podpora rodín s deťmi, tak som videl, že vlastne všetky tie reakcie sú za to, aby sa zvyšovala podpora rodinám s deťmi, ale inak, ako to je práve v tej vládnej verzii. Peter z Námestova si myslí, že ak si myslia, že sa takto zvýši populácia, sú na omyle. Ja by som podporil narodenie druhého dieťaťa, a to najmenej 50-tisícovou sumou. Jaroslav z Bratislavy hovorí, že vláda podporuje prvé narodené dieťa asi podľa princípu solidarity. Rodina s viacerými deťmi je solidárna s rodinou s prvorodeným. Jozef z Bardejova, ten zasa si myslí, že je to len jeden z mnohých populistických ťahov vlády. Rodiny s deťmi treba podporovať rovnakou sumou. A Elena z Hrachovišťa, to je od vlády pekné zvýšiť príspevok na prvé dieťa. Takýmito zákonmi znižujete populáciu mladých ľudí. Dámy a páni, cieľom nášho poslaneckého návrhu je zvýšiť podporu štátu rodinám s deťmi zvýšením jednorazovej dávky príspevku pri narodení dieťaťa zo sumy 4 460 korún na 10-tisíc korún. Už som hovoril tento týždeň práve v diskusii o tom vládnom návrhu, že nemusíme sa presviedčať navzájom o tom, aké sú dôsledky príchodu dieťaťa do rodiny okrem iného, že to je radostná udalosť, že ako to komplikuje situáciu mnohým rodinám, pretože je to spojené so zvýšenými výdavkami so zabezpečením nevyhnutných potrieb dieťaťa. A dnes platná suma príspevku ani zďaleka nepokrýva potreby dieťaťa a výdavky rodín spojené s touto udalosťou. Aj to, že na Slovensku dlhodobo pretrváva nepriaznivý demografický trend, že sa rodí stále menej detí, dokonca hlboko pod úrovňou, ako je prirodzená miera reprodukcie, je známa skutočnosť. Jedným z dôvodov tohto stavu je výrazné zníženie príjmovej a zhoršenie sociálnej situácie v rodine z dôvodu absencie príjmu jedného z rodičov, ktorý sa venuje výchove dieťaťa, a tiež rozšírenie rodiny o ďalšieho člena domácnosti. Predkladatelia sme presvedčení, že je v záujme spoločnosti i budúcnosti štátu, aby sa rodilo viac detí, a preto je potrebné priebežne zvyšovať priamu i nepriamu podporu rodinám s deťmi úmerne s rastúcimi životnými nákladmi. To najväčšie bremeno napriek našej zvýšenej snahe podporovať rodiny s deťmi zostane aj tak na rodičoch. Tiež navrhujeme možnosť tento príspevok zvýšiť k 1. septembru kalendárneho roka nariadením vlády Slovenskej republiky. Finančný dopad na štátny rozpočet z prijatia tohto návrhu nebude vyšší, ako predpokladá vláda. Nechceli sme komplikovať situáciu ani pani ministerke, ani všetkým tým, ktorí sa obávajú, že by sme tým nabúrali parametre, resp. schodok štátneho rozpočtu. Preto uvedenú sumu, ktorú chce vláda rozdeliť medzi prvorodené deti, my sme rozdelili medzi priemerný počet detí, ktoré sa na Slovensku ročne v posledných rokoch rodia, a zhodou okolností je to práve to zvýšenie o 5 a pol tisíca korún na každé narodené dieťa. Návrh zákona nemá dopad na rozpočty obcí a na rozpočty vyšších územných celkov. Návrh zákona nemá vplyv na zamestnanosť a na tvorbu pracovných miest, je v súlade s ústavou a so všetkým, čím je Slovenskej republika viazaná. Ďakujem za podporu tohto návrhu, a keby predsa len ste nepodporili tento poslanecký návrh zákona preto, že už je v druhom čítaní vládny návrh, tak chcem upriamiť pozornosť práve na tú malú skupinu lobistov, ktorí včera tu boli pred parlamentom a obrátili sa aj na vás poslancov otvoreným listom – Únia materských centier zo 16. októbra tohto roka, to znamená tohto týždňa, ktorá vo svojom liste píše: „Vážené panie poslankyne, vážení páni poslanci, čaká vás hlasovanie za úpravu, ktorá je v spleti makroekonomických, politických i médiami ostro sledovaných zákonov zdanlivo nedôležitá a nepodstatná – príspevok pri narodení dieťaťa. Budete hlasovať za jeho zvyšovanie. Pre rodičov detí, teda nielen budúcich rodičov je však vaše hlasovanie veľmi významné. Môže potvrdiť deklarované snahy vlády a príslušných ministerstiev o podporu rodín na Slovensku. Každý štát potrebuje, aby sa v ňom rodil dostatok detí a každý rodič potrebuje vedieť, že to tak je. Zvýšenie príspevku na každé narodené dieťa bude dôkazom toho, že nielen rodičia, ktorí privádzajú na svet svoje druhé, tretie alebo ďalšie dieťa si uvedomujú zodpovednosť, ktorá je s tým spojená. Dieťa dobre vychovať, poskytnúť mu dostatok príležitostí na osobný rozvoj, dať mu vzdelanie podľa jeho schopností, aby sa z neho raz stal samostatný, dobrý a spoločnosti prospešný človek a neskôr dobrý a zodpovedný rodič. Poskytnúť toto všetko jednému dieťaťu je ťažká úloha. Poskytnúť toto všetko viacerým deťom ešte náročnejšia. Preto sa nie všetci rodičia rozhodnú mať viac ako jedno dieťa. Žiaden finančný príspevok im v tejto ich úlohe a zodpovednosti nepomôže, iba ak krátkodobo. Morálny význam tohto príspevku má oveľa väčšiu hodnotu a jeho schválenie pre všetkých rodičov bez rozdielu počtu alebo prvenstva detí bude slúžiť ku cti rodinnej politiky štátu i poslancov, ktorí ho takto schvália. Preto vás prosíme o podporu takej podoby novely zákona, ktorá nerozdeľuje rodičov podľa počtu detí, ale podporuje ich bez rozdielu aj zvýšeným príspevkom pri narodení každého dieťaťa. V Bratislave 16. 10. 2007. Únia materských centier.“ Dámy a páni, pripájam sa k tomuto krásnemu listu. Ďakujem za vašu pozornosť.